Beloning om hondeskieter te vang - Maroela Media
Die hond is verlede week deur 'n lid van die publiek, Leanne McLean, op die hoek van Barry Marais- en Van Dyk Parkstraat opgetel. Die dier het in vol son gelê en het nog gelewe. 'n Pyl van 'n professionele boog het die dier deurboor en volgens McLean het die dier erg gely.
McLean het die hond na 'n veearts in Brakpan gehaas, waar die hond uitgesit moes word weens sy ernstige beserings.
"Die persoon wat dié gru daad gedoen het, mag nie daarmee wegkom nie! Hy of sy sal dit weer doen," het die organisasie Kitty and Puppy Haven gesê. Twee van die organisasie se ondersteuners, Pia Angela en Maxi Lee het onderskeidelik R10 000 en R3 000 aangebied in 'n poging om die skuldige op te spoor.
Enigiemand met inligting oor die voorval of weet aan wie die pyl moontlik behoort, kan die Boksburg DBV by 011 916 5906/7 kontak.